Hvad har Aarhus, Albanien og Senegal til fælles? Ikke meget umiddelbart, men alle optræder de på CNN’s liste over steder, man skal besøge i 2017.

CNN har i anledning af det nye årstal fundet 17 steder, som ifølge dem er værd at lægge vejen forbi i det nye år.

Aarhus bliver kaldt en "overset perle", som normalt står lidt i skyggen af den svenske hovedstad, Stockholm, og København. Men det kommer til at ændre sig, når Aarhus lige om lidt bliver Europæisk Kulturhovedstad 2017.

- Med byens ombyggede havneområde og dens 1400-tals byhuse har Aarhus forvandlet sig til miniferie-hovedstaden i Nordeuropa, skriver CNN i deres anbefaling af Aarhus.

At man samtidig kan cykle til alt i 'verdens mindste storby' bliver også fremhævet som et stort plus.

Også det store britiske medie The Guardian anbefaler sine læsere at besøge Aarhus i 2017. Ligesom CNN fremhæver de, at byen er Europæisk Kulturhovedstad.

Men også den spirende madscene i byen og museerne Aros og Moesgård får positive ord med på vejen.